Iɣil d wefru d ungal I d-ilulen deg yiwet n tallit i-deg imdanen mazal-iten ttergigin deg wawal n rrebreb, mazal allaɣen tsebk-iten tugdi, turz-iten tsusmi, seɛddan lbaṭel, n wayen ur iqbbel laɛqel d lmaɛqul, deg wayen yeḍran n texnanasin d tqerḥanin. Aya akk iɛac-it wegdud azzayri, iɛac-it Zenia iḥulfa s tugdi yensa deg uḥebbar, yugad ɣef tudert-is, ɣef twacult-is d wid i tiqerben, tiqerrḥanin-a glant s yimddukkel-is. D annect-a akk i t-yeǧǧan ad d-yaru ungal am wa anda ara d-yessken ayen ur yezmir ad yamen wemdan seg wayen iwumi yeṣber uzzayri, ladɣa aqebayli id-yufan iman-is am zzebṛa ger yefḍisen: lbaṭel d yiɣil n udabu s-ya d tafrut d tcaqurt n irebraben s-ya.